Les obres de la reforma integral de la central de Policia Local de Sagunt suposen una inversió pròxima als 900.000 euros
11 d’abril 2025

![](/media/kqznqpot/img_9689_c.jpg?width=850&height=566.6666666666666)

Les obres per a la reforma integral de les oficines de la Policia Local de Sagunt continuen al ritme previst de manera que puguen estar finalitzades una vegada passat l'estiu, segons han pogut comprovar l'alcalde i els regidors delegats, acompanyats de tècnics municipals, membres de la plantilla de la Policia Local i representants de l'empresa constructora. L'import d'adjudicació del contracte d'obres a l'empresa Tecmo Instalaciones, Obras y Servicios S.A. va ser de 898.972 euros (impostos inclosos).

L'alcalde de Sagunt, Darío Moreno, ha definit esta inversió com “imprescindible” per a tindre una “Policia Local referent amb unes instal·lacions a la seua altura”. També és una actuació necessària en termes de seguretat, tal com ha explicat el primer edil, millorant també la prestació de servicis “a la ciutadania i el seu benestar”. A més, implica la “dignificació de les condicions laborals perquè els nostres policies tinguen l'entorn adequat per a donar el millor servici”, ja que s'estan ampliant els espais destinats a les diferents seccions del cos de seguretat local.

![](/media/kccgx3cc/img_9750_c.jpg?width=850&height=566.6666666666666)

L'actuació inclou diverses reformes: la reubicació de l'aula d'educació viària i la creació d'una sala de reunions i formació amb capacitat per a 40 persones entre les dos estades, l'ampliació de la unitat administrativa de planta baixa, adjuntant la zona de 112 i part de magatzem on es guarden les motos; l'adequació de l'entrada, deixant dos llocs de treball, un d'atenció al telèfon i 112 i un altre d'atenció al públic i suport de l'anterior, a més d'altres espais necessaris.

També s'inclou la instal·lació d'un ascensor per a accedir a la primera planta, la creació d'una zona adequada per a documents, la creació d'un xicotet magatzem per a materials de controls, cons, etcètera, la conversió dels dos banys de planta baixa en un adaptat a persones amb mobilitat reduïda, la dotació d'un sistema de videovigilància de totes les estades, l'obertura automàtica de portes, la redistribució de la primera planta i la demolició de l'escala per a reubicar-la en un volum exempt a l'edifici, complint així amb la normativa vigent.

![](/media/ctie15zi/img_9753_c.jpg?width=850&height=566.6666666666666)

La regidora de Policia Local, María José Carrera, ha assegurat que la central de la Policia Local “feia anys que estava en unes condicions precàries” i que esta és una aposta per la “seguretat”. “La Policia Local de la nostra ciutat és un referent, i per això necessitàvem millorar totes les instal·lacions”, ha conclòs.

Per la seua banda, el regidor de Contractació, Javier Raro, ha afirmat que les obres evolucionen satisfactòriament. “Veiem que estem complint terminis i que, possiblement, després de l'estiu, tenim esta inversió al servici de la nostra Policia Local i també al servici de ciutadans i ciutadanes”, ha afegit.

![](/media/h5gd3ocy/img_9733_c.jpg?width=850&height=566.6666666666666)

![](/media/ur3pubsr/img_9739_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/2025-04-11-les-obres-de-la-reforma-integral-de-la-central-de-policia-local-de-sagunt-suposen-una-inversio-proxima-als-900-000-euros/ "Facebook")
*   [](http://twitter.com/share?url=https://aytosagunto.es/va/actualitat/2025-04-11-les-obres-de-la-reforma-integral-de-la-central-de-policia-local-de-sagunt-suposen-una-inversio-proxima-als-900-000-euros/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-04-11-les-obres-de-la-reforma-integral-de-la-central-de-policia-local-de-sagunt-suposen-una-inversio-proxima-als-900-000-euros/ "Linked In")
*   [](mailto:?body=https://aytosagunto.es/va/actualitat/2025-04-11-les-obres-de-la-reforma-integral-de-la-central-de-policia-local-de-sagunt-suposen-una-inversio-proxima-als-900-000-euros/)